ДОКЛАД ЗА ДЕЙНОСТТА НА

НЧ „ПЕНЧО СЛАВЕЙКОВ 1983” – БУРГАС ЗА 2019 Г.

Библиотечно-информационна, художествено творческа и културна са областите, в които се развиват дейностите на НЧ "Пенчо Славейков 1983".

*Библиотечната дейност* е особенно важна за НЧ «Пенчо Славейков 1983». Библиотеката е с фонд наброяващ 33 367библиотечни единици. През 2019 г. броят на читателите е 1279 ученици, работещи и пенсионери. Библиотечните процеси са автоматизирани – 3 модула – обработка на книги, каталози и работа с читатели.

За 2019 г. в библиотеката постъпиха 423 книги за 4 553 лв. Абонирани са 6 издания за 375 лв., като едно от тях е подарък от издателя.

Министерство на културата обяви две сесии за финансиране на проекти по програма „Българските библиотеки – съвременни центрове за четене и информираност 2019”. След като бяхме одобрени и спечелихме финансиране на нашия първи проект за 1078.00 лв., кандидатствахме повторно за 966,24 лв. и отново бяхме одобрени. По тази програма се набавиха 171 книги общо за 2 164 лв. Работата по един такъв проект изисква много време и висок професионализъм. Радваме се, че самото одобрение на нашите проектни предложения от комисията и то два пъти, е един добър атестат за нашата работа.

Дейността на библиотекарите е свързана и с прочистване на фондовете, което също е време изискващо и предполага добри познания за читателските търсения, за книги и издателства, обща култура. През 2019 г. бяха отчислени 300 тома – остарели по съдържание и физически изхабени.

Много и разнообразни са нашите инициативи за популяризиране на книгата. От няколко години провеждаме серия от прояви, във връзка със седмицата на детската книга и Световният ден на книгата и авторското право. В рамките на една седмица през април, се провеждат множество срещи с деца от начален курс за насърчаване на четенето. За да е по-забавно разиграваме игри и състезания, рисуваме, предлагаме мултимедийни презентации. Работим и с деца, които още не са се научили да четат – няколко пъти през годината се срещнахме с възпитаниците на детска градина „Райна Княгиня”, като срещите ни са винаги много емоционални, защото малките деца са изключително отворени за нови знания и ние сме сигурни, че това е пътят, по който те ще стигнат до нас, вече като четящи хора. В края на годината посрещнахме и целия випуск на трети клас на НБУ „Михаил Лъкатник”. Наред със знанията за пътя на книгата чрез мултимедийна презентация си говорихме и за живота и творчеството на техния патрон.

Усилията ни да привличаме все повече деца ни отвеждат в училищата в края на всяка учебна година. На всеки един първокласник от четирите училища в нашия район се раздават материали, популяризиращи нашата библиотека.

Освен всичко друго, уреждаме витрини във връзка с традиционния и културен календар, използват се и социалните мрежи за популяризиране на знания за събития и личности.

Безплатно разпространяваме вестник «Славейково слово» веднъж месечно вече 3 години. Това е инициатива на редакторът на това издание - поетът Борис Бухчев.

Инициативата ни «Книга за всеки», е от 2014 година и досега не е прекъсвана. Тя представлява обмен на книги – в читалището има място, на което се подреждат дарени книги, откъдето хората взимат за дома си. Последните на свой ред също носят литература и така се осъществява един книжовен обмен, който набра популярност в общността и се приема много добре. Библиотекарите имат ангажимент да правят обзор на заглавията, да подреждат и поддържат тези дарения.

*Художествено творческа дейност*

Към читалището през учебната 2018-2019 година работиха: Школа по рисуване, моделиране и керамика; Музикална школа с класове пиано и китара; Литературен клуб, битов хор; Клуб „Ваканция”.

Ръководителите на тези клубове и школи са доказани професионалисти. Заниманията се провеждат след края на работното време на библиотеката, както и в събота и неделя, за да могат да се обхванат желаещите, без да се пречи на техния учебен процес, който както знаем е целодневен за децата от начален курс.

От м. април 2019 г. битовият хор „Самодивски огън” с ръководител Стойко Василев започна работа към читалище „Пенчо Славейков 1983”. Това са 19 изпълнители, с голям творчески заряд и желание да опазят нашето песенно наследство. Само през 2019 г. хорът участва в 3 национални, 3 регионални и 4 общински събора. От тези участия можем да се похвалим с една трета награда от четвърти национален фолклорен събор „С песните на Калинка Згурова”. Хорът има изява и в националния телевизионен ефир - в предаването „От българско, по-българско”. Сбирките на хор „Самодивски огън”, се провеждат извън читалището, в предоставен от Община Бургас клуб. Това е много добро решение за момента, понеже читалището се намира в подблоково пространство и глъчката от толкова много певци плюс музикалния съпровод би била проблем за живущите.

Да се привлекат деца за заниманията, предлагани от читалището, а след това и да се задържи техния интерес, е изключително трудна задача. Новите технологии, с които последните поколения се раждат и с които прекарват всяка свободна минута ги правят не особено търпеливи и не особено склонни да усвояват различни знания и умения. Но така или иначе – това е поредното предизвикателство пред нас и ние с целия си ентусиазъм се стремим да променяме техните нагласи чрез нашите форми на работа, тъй като сме сигурни, че е изключително важно за тяхното развитие. Изискванията на съвременността за цветност и нестандартно мислене правят заниманията с изкуства изключително важни, тъй като те развиват именно тези качества.

В края на учебната година - на първи юни 2019 – Международния ден на детето при любезното домакинство на галерия „Баев” децата от всички клубове и школи показаха своите умения, получи се прекрасен спектакъл, раздадоха се свидетелства, разделихме се с пожелания да се видим в следващата учебна година. Така и стана – през октомври 2019 г. стартира новата творческа учебна година като отново бяха създадени класове по китара и пиано към Детската музикална школа, школата по рисуване моделиране и керамика също продължава своята работа. Обявиха се и занимания за възрастни през почивните дни.

Клуб „Ваканция” е форма за организиране свободното време на децата през лятната ваканция. Вече три години предлагаме занимания с приложно изкуство, четене, разиграване на скечове, различни игри за децата през лятото, като заниманията са в часовия диапазон от 10:00 до 12:00 и от 14:00 до 16:00 часа - време, в което всяко дете може да посети клуба.

Други прояви където представихме нашите клубове и школи бяха: Организираният от нас при любезното домакинство на СУ „Димчо Дебелянов” „Читалищен спектакъл”, Изгрев парк фест, „Ревю на читалищното творчество”, концертите ни в парка на комплекса, които организираме два пъти годишно.

Отворени сме и непрекъснато наблюдаваме интересите на общността, за да можем бързо и адекватно да отговорим на изискванията, като разбира се, се съобразяваме и с възможностите на читалището – както като материална база, така и като средства.

*Културна дейност*

Културната програма на читалище „Пенчо Славейков 1983“ е разнообразна. Организирани бяха множество прояви, предназначени за различни възрастови и социални групи, както големи, масови мероприятия, така и камерни такива.

Творческо матине нарекохме нашата инициатива за утвърждаване на читалището като място за общуване на творци от различни области на изкуството от комплекс „Славейков”. Първото издание посветихме на Деня на славянската писменост и българската просвета и култура. Писатели, музиканти, художници, размениха мисли, чувства и идеи. Имаше, разбира се и песни, четоха се разкази и стихове. Присъстваха: Яким Якимов – музикант; Ник Мазаров – художник; Ваньо Вълчев, Динко Динков, Борис Бухчев, Живка Иванова, Мариана Вангелова – писатели. Второто издание бе между Първи ноември – ден на народните будители и Никулден – 6 декември – патронен празник на град Бургас. Като част от тази творческа поредица открихме изложба на художника Ник Мазаров.

Във връзка с първомартенската обредност и Деня на любителското творчество, децата от школата по рисуване, моделиране и керамика украсиха дърветата пред читалището в червено бяла премяна.

Преди официално да бъде представена новата книга на нашия радетел, приятел и настоятел - поета Борис Бухчев в Дома на писателя, ние й направихме "предпремиера". С много усмивки, топлота и добро настроение ценителите на поезията пожелаха на добър час.

Всяка година провеждаме големи концерти на открито за жителите на нашия район. Освен концертната програма включваме и пъстри базари и творчески работилници. В концертната част на тези празненства намират място изпълнения от всеки жанр, изявяват се изпълнители от всички възрасти – както професионални, така и самодейци. Обвързани са с българския традиционен календар – провеждат се около пролетните празници – Лазаровден, Цветница, Великден, Гергьовден (през 2019 година пролетният концерт бе посветен на Лазаровден), а зимния цикъл честваме с празник около Игнажден. Всеки един от тези концерти дава възможност за изява на голям брой (обикновено над 100) участници. Публиката също е многобройна и разнородна и с нетърпение очаква тези наши прояви. През 2019 г., заедно с колегите от НЧ „Изгрев 1909“ организирахме подобен концерт и за Цветница.

Споменахме вече и участията ни в общи програми на читалищата от Община Бургас – „Ревю на читалищното творчество“, „Изгрев парк 2 – Разлюлей парка!“, които предоставят сцена за изява на нашите клубове и школи. На тези прояви много голям интерес предизвиква нашата Школа по рисуване, моделиране и керамика. С радост и много аплодисменти се посрещат и малките ни китаристи, които не се ограничават само в инструментални изпълнения, а показват и вокално майсторство.

Разбира се, проведоха се много на брой и пъстри по същността си прояви с деца от предучилищна и начална училищна възраст в библиотеката, както и се организираха изяви на всички клубове и школи, работещи към читалището.

Финансирането на читалището е от: държавна субсидия, общински средства и собствени средства на читалището, които се набират от традиционните дейности, услуги, такси, членски внос. Държавната субсидия покрива фонд работна заплата и съответните осигуровки на служителите, издръжка на базата – електричество, телефон, интернет; книги и библиотечни материали, канцеларски материали. Част от хонорарите на преподавателите и целия хонорар на счетоводителя и различни други дейности се покриват от собствени приходи на читалището. Разходите по културната програма до голяма степен се поемат от общинската субсидия.

Финансовото състояние на читалището може да бъде определено като стабилно. Липсват каквито и да било задължения, разходването на бюджетните средства се отчита всеки месец в отдел Бюджет и финанси към Община Бургас, а след провеждането на всяка културна проява, към отдел Култура. От 2017 г. дейностите се увеличават, съответно това изисква повече средства, които допълваме от таксите, които събираме за клубовете и школите. Всяка година кандидатстваме и за нови субсидирани бройки пред Министерство на културата. Последно получена допълнителна численост в размер на 0,25 бройки или 1325 лв. е получена за 2017 г.